**BUVAU IR BŪSIU...**

Nida Lungienė

Folkloro ansamblio „Gastauta“ vadovė

Buvau,

Esu, kaip atėjęs,

Ir išliksiu.

Daviau, kiek turėjau.

... Žadėjau, kiek stigo,

Skaldžiau lyg ledą

Sugrubusį laiką,

Sau nepalikdamas.

Už duoną ir orą,

Už vandenį tyrą,

Už savo neišbaigtą lyrą,

Už naktį be miego,

Už vienišą rytą,

Už lietų,

Už sniegą,

Už viena ir kita.

... Šneku, lyg išeidamas,

Buvau,

Esu, kaip atėjęs

Ir liksiu.

Šiomis prasmingomis Algirdo Svidinsko eilėmis noriu pradėti jo kūrybinio kelio aprašymą, kuris, tikiuosi, padės geriau susiorientuoti jo paties paporintuose ir įrašytuose, o darbščiųjų Rokiškio bibliotekininkių iššifruotuose prisiminimuose, spausdinamuose šiame žurnale.

Pažįstame Algirdą Svidinską kaip dainių-kanklininką, bardą, poetą, kraštotyrininką, etninės kultūros specialistą, keturių folkloro ansamblių (Rokiškio ,,Gastauta“ ir ,,Moksleivių“, Panevežio ,,Ekrano“ kultūros rūmų, Kulautuvos „Vovingė“) įkūrėją ir vadovą, dviejų (Panevėžio centrinės bibliotekos ir Raudondvario „Piliarožė“) bei klubo „Žemyna“ Kaune, moksleivių dainuojamosios poezijos studijos ir muzikinių projektų grupės „Vitražai“ Raudondvaryje vadovą, Sąjūdžio rėmėją, Sausio 13-osios naktį Parlamentą gynusios gastautiečių grupės organizatorių, aktyvų Laisvės gynėjų pagerbimo renginių dalyvį, folkloro kolektyvų vadovų specialybės Rokiškio kultūros mokykloje iniciatorių ir dėstytoją, etnokultūros centro Rokiškyje įsteigimo iniciatorių ir jo veiklos organizatorių, Etninės kultūros globos tarybos (Aukštaitijos tarybos) narį, Lietuvių etninės kultūros draugijos vieną iš iniciatorių ir narį, tarmių puoselėtoją ir vieną iš Tarmių metų paskelbimo iniciatorių, Rytų aukštaičių sambūrio įkūrėją ir seniūną, kūrėjų klubo „Žaliažolė“ narį, interneto svetainės www.zaliazole.lt moderatorių, facebooko grupės „Suskalbėjimai“ iniciatorių ir administratorių ir t.t.

Šiuo solidžiu ir toli gražu ne baigtiniu veiklų sąrašu mano oficialus rašymas ir baigiasi – toliau rašysiu apie paprastą, gilų, dosnios širdies, gal kažkam kiek keistoką, apdovanotą įspūdingu balsu ir daugeliu talentų žmogų, vadindama tiesiog Algiu, kaip ir esame įpratę.

Jo muzikalumas buvo tarsi nulemtas, nes 1954 m. balandžio 8 dieną gimė muzikalioje šeimoje, skambiai pavadintame Liaudiškių kaime (Zarasų r.). Tėtis grojo septynstyge gitara, motina ir sesuo irgi šiek tiek mokėjo. Visa šeima kartu dainuodavo. Tad mažasis Algirdukas iš tėtytės (šeimoje visi vadinosi mažybiniais vardais) išmoko groti gitara, o iš mamytės – liaudies dainų. Dėdė Stanislovas grojęs akordeonu, smuiku ir mandolina, šiek tiek pamokė groti akordeonu. Tėtis dirbo telefonistu, bet labai mėgo skaityti ir vakarais jam perpasakodavo perskaitytas knygas. Pasakodavo taip vaizdingai, kad jis pats, perskaitęs knygą, nusivildavo – ji nebuvo tokia įdomi, kaip tėčio pasakojimas. Seneliukas buvo liaudies meteorologijos žinovas, sodininkas, bitininkas, telkęs apie save ne tik dviejų kaimų vyrus, bet ir jaunimą, pirmasis apylinkėje įsigijęs radijo imtuvą, vėliau – televizorių. Pirmieji vyriško orumo suvokimo mokslai (anot Algio, „vyriškumo akademija“) buvo „išeiti“ vyrų pirtyje, kurioje iš seneliuko ir tėtytės girdėjo pasakojimus sodus, bites, Pirmąjį pasaulinį karą, Sankt Peterburgą ir kt.

Mokydamasis Zarasų vidurinėje mokykloje dainavo chore, grojo pučiamųjų orkestre, dalyvavo dramos būrelyje. Lietuvių kalbos ir literatūros mokytojos Laimos Denafienės (a. a.) paskatintas pradėjo kurti poeziją. Uždavusi parašysi eilėraštį ir pagavusi nuo žinomo poeto nusirašiusią mokinę, ji tada lemtingai pasakė: „suaugęs Svidinskas gal ir sukurs tokį eilėraštį, bet kad tu ir dabar – netikiu“.

Studijuodamas Vilniaus inžineriniame statybos institute (VISI) inžinieriaus-ekonomisto specialybę grojo gitara, dainavo chore „Gabija“. Fakulteto profsąjungos buvo pakviestas būti atsakingu už kultūrą. Įsitraukė į folkloro judėjimą ir kartu su kitais studentais – Rimantu Braziuliu ir Valdu Rutkūnu – įkūrė folkloro ansamblį tuometiniame VISI (jo vadovu tapo etnomuzikologas Evaldas Vyčinas). Su ansambliu dalyvaudavo renginiuose, švęsdavo kalendorines šventes (Rasas, Jorę, Sekmines ir kt.), vykdavo į ekspedicijas po Žemaitiją. Išmoko daug liaudies dainų bei groti įvairiais muzikos instrumentais. Kankliuoti išmokė Žemyna Trinkūnaitė, o kankles, kurias tebeturi iki šiol, jam padovanojo vilnietis meistras Jonas Bugailiškis. Armonika griežti pamokė Valdas Rutkūnas. Visa tai jam buvo tautiškumo mokykla, suteikusi dvasinę pilnatvę. Keletą metų mokėsi Povilo Mataičio vadovaujamo Folkloro teatro, atstovavusio profesionalų meną, studijoje. Turėjo pasiūlymą pasilikti dirbti teatre, gaunant gerą algą ir butą, bet Algiui jame trūko improvizacijos.

1981 m. atvyko gyventi ir dirbti statybos inžinieriumi į Rokiškį. Jo pirmoji darbo užduotis buvo naujos autobusų stoties statyba. Dirbo neilgai, nes, kultūros namų darbuotojos Liubovės Prakapavičienės atrastas ir pakviestas, įsijungė į kultūrinį gyvenimą. Pirmąją liaudies dainą „Pūtė vėjas“ Rokiškio scenoje padainavo rajoninių kultūros namų etnografinio ansamblio „Saulala“ kolektyvo dešimtmečio šventėje, pakviestas vadovės Irenos Aleksiejienės. Po keleto mėnesių, gruodžio 22 dieną toje pačioje scenoje nuskambėjo ir pirmoji jo paties suburto jaunimo folkloro ansamblio daina.

Ansamblis per keletą metų tapo pavyzdžiu naujų folkloro kolektyvų kūrimuisi ne tik Aukštaitijoje, bet ir visoje Lietuvoje.

Į jaunimo folkloro ansamblį pradėjo rinktis moksleiviško amžiaus jaunimas, tad Algis juos atskyrė ir subūrė į moksleivių folkloro kolektyvą. Tokiu būdu jis ruošė naujus narius jaunimo folkloro ansambliui. Įdomu tai, kad kai kurie iš jų vėliau tapo „Gastautos“ nariais ir tebedalyvauja iki šiolei.

Algis su abiem kolektyvais Rokiškyje rengė kalendorines šventes. Nuo 1986 metų atgaivino Klaudijaus Driskiaus 1979-83 m. Kriaunų krašte organizuotos kalendorinės Rasų šventės tradiciją. Pradėjo švęsti pirmosios žalumos šventę ,,Jorę“, Sekmines, Lygiadienius ir kt.. Taip pat organizavo Aukštaitijos folkloro stovyklas, kurios buvo pirmosios folkloro mokyklos ir pritraukdavo daug dalyvių. Algio charizmatiškos asmenybės paveikti, jie dažniausiai pamėgdavo folklorą visam gyvenimui ir tapdavo liaudies tradicijų puoselėtojais, folkloro kolektyvų įkūrėjais.

Labai svarbi Algio kraštotyrinė veikla, nes jo organizuotų jaunimo folkloro ansamblio dalyvių ekspedicijų Rokiškio rajone (ir ne tik) rezultatas – užrašyta ir Lietuvos tautosakos archyvui pristatyta tūkstančiai liaudies dainų, instrumentinių bei pasakojamosios ir smulkiosios tautosakos kūrinių. Jie skambėjo ir jo vadovaujamų folkloro ansamblių programose. Keletą metų iš eilės jo vadovaujama Rokiškio paminklų apsaugos ir kraštotyros draugijos liaudies muzikos sekcija būdavo apdovanojama pirmo laipsnio diplomais už kaip veiklumą.

Kadangi tėvai šeimoje kalbėjo „suliteratūrintomis“ tarmėmis, tai ir jis pats ypatingos tarmės neturėjo. Atvykęs į Rokiškį pradėjo mokytis rytų aukštaičių tarmės, nes Rokiškyje tarmė buvo geriau išlaikyta. Rašė eiles zarasiškių tarme ir visus skatino kalbėti bei rašyti tarmiškai.

1984 m. Rokiškio liaudies teatro spektaklyje K. Inčiūros „Gulbės giesmė“ dainavo ir kankliavo pirmąją savo kūrybos dainą ,,Oi seniai seniai“. Jos sukūrimui Algį išprovokavo režisierius Jonas Korenka (a. a.). O juk buvo galima nueiti lengviausiu keliu – tiesiog padainuoti labiausiai tinkančią liaudies dainą. Neužilgo Algis sukūrė nepaprasto grožio dainą „Pavasario denely sadinau eglaly“. Jos melodija ir tekstas, atspindintis baltiškąjį pasaulio medį, yra tokie artimi liaudies dainai, kad nežinodamas vargu ar atskirtum. Įdomu pastebėti tai, kad Algis yra pirmasis pradėjęs kurti autorinių kanklinių dainų tekstus ir melodijas, artimus liaudies dainoms.

Tuo laikotarpiu žmonės būrėsi dainuoti, o vadovų trūko, todėl 1984-1988 m. Algis važinėjo į Panevėžį, kur ,,Ekrano“ kultūros namuose subūrė folkloro ansamblį ir jam vadovavo. Kartu buvo ir Panevėžio Centrinės bibliotekos folkloro ansamblio vadovas.

1988 m. Rokiškio kultūros mokykloje kartu su jos direktoriumi Algiu Bagdonu įkūrė folkloro kolektyvų vadovų specialybę ir dėstė. Su didžiuliu entuziazmu kartu su klaipėdiškiu etnomuzikologu Rimantu Sliužinsku parengė mokymo programas.

Po metų prie šių darbų, Algio pakviesta, prisijungiau ir aš. Susipažinome Kelmėje, visuomeninio Etnoinstrumentologijos instituto surengtoje vasaros ekspedicijos dalyvių vakaronėje. Jis ieškojo specialistų naujos specialybės dėstymui, o aš buvau konservatorijos (dabar Lietuvos muzikos ir teatro akademija) kanklių specialybės ir folkloristo-instrumentalisto specializacijos penkto kurso studentė bei minėtos ekspedicijos dalyvė. Vėliau dar susitikdavome folkloro ansamblių vadovų kursuose Lietuvos Liaudies kultūros centre Vilniuje. Žavėjo Algio įspūdingas dainavimas ir užkrečiančios kalbos apie folklorą, liaudies tradicijas. Labai apsidžiaugiau, kad pakvietė dirbti į Aukštaitiją, nes paskyrimą turėjau į Žemaitiją. Tik po daugelio metų supratau, kaip svarbu, dirbant folkloro srityje, gyventi savam regione. Studijų metais lankiau muzikologės Laimos Burkšaitienės liaudies kūrybos paskaitas ir etnomuzikologo Evaldo Vyčino folkloro studiją, teko dainuoti geologų folkloro ansamblyje „Apynys“, bet nors ir degiau entuziazmu, praktinė patirtis buvo menka, o atvažiavau dėstyti... Esu nuoširdžiai dėkinga pačiam tikriausiam FOLKLORO MOKYTOJUI Algiui už pasitikėjimą ir pagalbą. Prieš prasidedant mokslo metams jis man asmeniškai pravedė liaudiško dainavimo užsiėmimą, pats pademonstruodamas savo susikurtos metodikos dainavimo lavinimo pratimus, o aš... neišdrįsau net išsižioti. Paliko mane vieną studijoje (kaip įprastai palieka ir savo mokinius), kad galėčiau pati atrasti ir išgirsti savo prigimtinį balsą. Tokia buvo pradžia, o tikrasis balso lavinimas prasidėjo mokant studentus – demonstruojant pratimus, dainuojant dainas ir ypač giedant sutartines.

Įdomiausia tai, kad Algio susikurta metodika man iki šiol yra pati geriausia – nei vienuose kursuose neradau nieko efektingesnio. O jo ,,nuo liaudies muzikantų nusižiūrėtą“ muzikanto rengimo metodiką šiek pasitobulinau pagal savo supratimą, nes man labiau priimtina, kad pirmiausia studentas bent kažkiek įvaldo instrumentą (kankles ar lumzdelį), išmoksta groti melodiją, o tik tada bando ją apipinti ,,pagražinimais“.

Kartu su studentais iš jo mokiausi ir folkloro filosofijos, švenčių sakralumo, dainų ir grojimo subtilaus pajautimo. Daug davė kartu švenčiamos kalendorinės ir šeimos šventės, ekspedicijos (visi buvome tarsi didelė folkloristų šeima). O kur dar nepamirštami pasidainavimai dviese per pertraukas tarp paskaitų – jie ,,nušveisdavo“ dūšią ir nuimdavo nuovargį nuo didelio darbo krūvio. Tokio trijų metų darnaus darbo rezultate išugdėme keletą folkloro ansamblio vadovų kartų. Džiugu, kad jų įkurti kolektyvai kūrybinio kelio metus skaičiuoja jau dešimtimis ir yra vertinami aukščiausia kategorija: Joniškio ,,Kupars“ (vadovė Rita Kipšaitė-Balčiūnienė), Ignalinos „Čiulbutė” (vadovė Sigutė Šimkūnaitė-Mudinienė), Klaipėdos „Martvežiai“ (vadovas Jonas Kavaliauskas), Pasvalio „Rags“ (vadovė Daiva Bukelytė-Adamkavičienė), Biržų „Siaudela“ (vadovė Jūratė Joneliūkštytė-Garnelienė) ir kiti. Manau, kad būtent Algio asmenybės charizma didžiąja dalimi įtakojo, kad mano gyvenimas su folkloru tapo gyvenimo būdu.

1989 m. pradžioje Algio vadovaujamas jaunimo folkloro ansamblis gavo liaudies kolektyvo vardą ir pasivadino ,,Gastauta“. Vadovavo jam beveik dešimtmetį, nuo 1988 m. – kartu su Giedrium Viduoliu.

Per pirmuosius 9 kolektyvo gyvavimo metus buvo surengta daug koncertų ir vakaronių Lietuvos miestuose ir kaimuose, parengta teatralizuota programa „Atais rudenėlis“ (pagal jo paties scenarijų), dalyvauta respublikiniuose folklorinių ir etnografinių ansamblių konkursuose „Ant marių krantelio“, šventėse „Skamba skamba kanklai“ Vilniuje ir „Atataria lamzdžiai“ Kaune, Rokiškio rajono dainų šventėse. Surengtos: „Folkloro dienos Rokiškyje“, Aukštaitijos šventė, „Unt tėvelia dvara“ ir kt.. Koncertuota Latvijoje (Rygoje, Jekabpilyje) ir Lenkijoje. Ne kartą filmuotasi Lietuvos televizijoje. Dalyvauta Lietuvos kino studijos filme „Gimtinės spalvos“.

Persitvarkymo Sąjūdžio metais Algis aktyviai įsitraukė į sąjūdiečių veiklą. Prisimenu kaip organizavo gastautiečių grupę Sausio 13-ąją ginti Parlamento (turime bendrus prisiminimus iš tos lemtingosios sausio 13-osios nakties Vilniuje). Su kanklėmis ar gitara rankose dalyvavo Laisvės gynėjų pagerbimo renginiuose.

Tuo laikotarpiu Algis su bendraminčiais – Giedrium Viduoliu, Virginijumi Žvirbliu ir Jonu Buziliausku – sukūrė humoro grupę „Ambrozija“. Kartu su sūnėnu Gintaru Andrijausku, kuris vėliau subūrė Sadūnų kapelą, muzikavo kantri grupėje „Šulnys“.

1990 metų birželio mėnesį Algis savo pirmojo folkloro ansamblio „Gastauta“ vadovavimą perdavė Giedriui Viduoliui ir man. Iki tol buvau kolektyvo narė ir ta jauki gastautietiška, Algio sukurta dvasia kolektyve man jau buvo pažįstama ir sava. Kitais metais turėjome švęsti ansamblio įkūrimo 10-metį, tad teko suktis ir suspėti pasiruošti šventei – norėjosi pateisinti buvusio vadovo pasitikėjimą. Suspėjome, o 1992 m. pradžioje ir pirmąją kolektyvo garsajuostę išleidome. Iki šiol „Gastauta“ gyvai išlaiko savo „aukso fondą“ – ekspedicijų metu surinktas dainas. Beje, pagal anksčiau minėtą Algio dainavimo mokymo metodiką iki dabar tebemokau dainuot naujuosius gastautiečius, naudoju jo pratimus prasidainavimam repeticijose.

1990 m. gruodžio mėn. jo iniciatyva Rokiškyje buvo įkurtas etnokultūros centras, kuriame ir pats keletą metų dirbo veiklos organizatoriumi. Jo persikėlimas į Kauną 1992 metų pabaigoje mums visiems buvo didžiulė kultūrinė netektis – neliko idėjų generatoriaus. Su Giedrium Viduoliu ne kartą esam juokavę, kad ,,dviese niekaip nespėjam įgyvendinti jo idėjų ir kad tam reiktų ne vieno pulko vykdytojų“.

1993 m. Algis Kaune sukūrė šeimą. Juokaudamas sakė, kad ,,vieną gyvenimą nugyvenau, važiuoju gyventi antro, šeimos gyvenimo“. Dirbo Kauno miesto švietimo ir kultūros skyriaus metodininku, tautinės kultūros centre, Kauno rajono kultūros skyriuje. Kartu 3 metus vadovavo Lietuvos Žemės ūkio akademijos (dabar VDU Žemės ūkio universitetas) folkloro klubui „Žemyna“.

Algis kartu su Rokiškio folkloro ansambliu buvo kviečiamas dalyvauti Sartų žirgų lenktynių kultūrinėse veiklose Dusetose. 1987 m. lenktynėms apmirus ir persikėlus į Uteną, nuo 1995-96 m. kartu su sūnėnu Gintaru Andrijausku atgaivino tradicines kasmetines Sartų žirgų lenktynes Dusetose.

2000 m. baigė etninės kultūros mokytojo specialybę Vilniaus pedagoginiame institute, pradėjo dirbti Kulautuvos kultūros centro direktoriumi. Čia įkūrė savo ketvirtąjį folkloro ansamblį „Vovingė“.

2001 m. Algis įgyvendino sumanymą organizuoti kasmetinį dainuojamosios poezijos festivalį „Akacijų alėja“, sugrąžinusį dainuojamąją poeziją iš viešosios kultūros užkulisių. Jau išpopuliarėjusį jį perėmė kiti organizatoriai. Čia gimė ir tarmiškos kūrybos renginys „Kulautuvos pušynų ruduo“, kuris, vėliau persikeltas į Raudondvarį, tapo respublikiniu tarmiškos kūrybos konkursu.

Nuo 2005 m. Raudondvario kultūros centre dirbo etninės kultūros specialistu. Tais pačiais metais perėmė vadovavimą po buvusios vadovės Vilmos Čiplytės mirties be vadovo likusiam folkloro ansambliui „Piliarožė” ir jam vadovavo iki išėjimo į užtarnautą poilsį. Dainuojamosios poezijos studijoje mokė jaunimą groti gitara ir dainuoti pagal dar Rokiškio kultūros mokykloje susikurtą muzikanto rengimo metodiką. Įkūrė muzikinių projektų grupę „Vitražai“. Dirbo su mišriu senjorų vokaliniu ansambliu.

2007 m. įkūrė Rytų aukštaičių sambūrį ir buvo jo seniūnas. Tapęs kūrėjų klubo „Žaliažolė“ nariu (slapyvardžiu Azaras) ėmė moderuoti tarmiškos kūrybos skiltį klubo svetainėje www.zaliazole.lt. Organizavo dainuojamosios poezijos festivalį „Ant žemės krašto“, vykusį kasmet iki 2019 metų.

2008 m. kartu su suburtais aukštaičiais pradėjo organizuoti respublikinį tarmiškos kūrybos konkursą, po trijų metų išaugusį į respublikinį, o nuo 2018 m. organizuojamą kaip šventė.

2009 m. buvo Tūkstantmečio dainų šventės „Amžių sutartinė“ Vilniuje pirmos ir paskutinės dienų atskirų sumanymų autorius bei scenaristas. Taip pat kankliavo savo sukurtą melodiją „Tūkstantmečio rauda“ bei savo sukurtus kūrinius, kaip intarpus keičiantis chorams Dainų dienos „Tūkstančio aušrų dainos Lietuvai“ programoje.

Algis visą gyvenimą aktyviai puoselėjo tarmes, kūrė autorines dainas su gitaros pritarimu („Čiulbėk, paukštela, čiulbėk“, „Toli toli“, „Kryžkela“, „Gimtines ąžuolai“ ir kt.). Bet visą gyvenimą puoselėtas tarmiškumas plačiausiai išsiskleidė Lietuvos Respublikos Seimui 2013-uosius paskelbus Tarmių metais (jo kartu su Algiu Naručiu iniciatyva).

Kita Algio idėja – etno žaidimų atgaivinimas, ypač žaidimo „Kyla“. Jo bičiuliai-entuziastai ją sėkmingai įgyvendina. Yra susikūrusi Etno sporto asociacija.

Reiktų paminėti ir Algio mėgstamus pomėgius. Vienas iš jų – drožyba. Yra pagaminęs kanklių ir visas padovanojęs. 2009 m. respublikinei dainų šventei išdrožė dešimtį mobilaus telefono dydžio kanklyčių. Ne vieną žmogų Rokiškyje, Kulautuvoje ir kitur yra paskatinęs gaminti kankles ir kitus medinius liaudies instrumentus. Smagu, kad jo pagamintas ir padovanotas penkiastyges kankles turiu ir aš pati. Tai labai brangi dovana, primenanti mūsų bendrą ir labai prasmingą folkloro kelio atkarpą.

Kitas pomėgis – žvejyba. Abu pomėgius greičiausiai bus perėmęs iš savo senelio.

Iš muzikalios šeimos kilusio Algio šeima taip pat muzikali, meniška. Kartu su žmona Edita jie užaugino dukrą Ramintą ir sūnų Aurimą. Žmona yra matematikos mokytoja, dukra Raminta – biologijos ir chemijos mokytoja, o sūnus Aurimas baigė architektūros inžinerijos bakalaurą ir dirbdamas studijuoja architektūros magistrantūroje.

Visi jie yra dainuojantys ir muzikuojantys. Žmona Edita moka groti pianinu ir akordeonu. Dukra Raminta muzikos mokykloje mokėsi groti fortepijonu, sūnus Aurimas – smuiku. Abu lankė Kauno ,,Rasos“ gimnazijos folkloro ansamblį „Lygaudė“, abu groja kanklėmis. Sūnus gimnazijos grupėje grojo gitara. Žmona ir vaikai laisvalaikiu piešia. Edita kartu dainavo folkloro ansamblyje „Piliarožė“. Paklaustas apie šeimą Algis džiaugėsi ja ir pridūrė: „noriu jų atsiprašyti, kad kartais visuomeniniai reikalai mane atitraukdavo nuo šeimyninių ir padėkot, kad mane priėmė tokį, koks esu“.

Algis yra FOLKLORO MOKYTOJAS ne tik gastautiečiams, tuometiniams moksleiviams ir studentams, bet ir „Gastautos“ vadovams – Giedriui Viduoliui ir man pačiai – bei daugeliui Lietuvos folkloro ansamblių vadovų ir dalyvių. Esam labai laimingi turėję progų Rokiškyje kartu su juo dainuoti, groti, bendrauti, dirbti, vakaroti, dalyvauti šventėse, ekspedicijose, stovyklose. Džiugu, kad ir pačiam Algiui, anot jo paties: ,,...gyvenimas Rokiškyje buvo turtingas ir gražus“.

\*\*\*

***Leidyba:***

1992 m. buvo išleista jo poezijos knygelė „Buvau ir būsiu“ („Gimtojo Rokiškio“ valstybinės redakcijos leidinys, rėmėjas – AB „Alseta“).

Jo tarmiška kūryba spausdinta kūrėjų klubo „Žaliažolė“ tarmiškos kūrybos almanachuose „Bundanti versmė“ (1-2 tomuose 2013-14 m.) ir „Iš lašo į kibirkštį“ (2015 m).

Išleistos kompaktinės plokštelės:

dainuojamosios poezijos – „Kryžkela“ (2004 m.) ir „...o vis dėl to būkim“ (2016 m.),

tradicinės ir autorinės kanklių muzikos – „Vėlių kankliai“ (2000 m.),

kartu su kantri grupe „Šulinys“ – „Un Sartų“ (1994 m.).

\*\*\*

***Apdovanojimai:***

1984 m. – LTSR Meno saviveiklos žymūno vardo ženklelis;

2008 m. buvo pristatytas LTV akcijos „Daugiau saulės – daugiau šviesos“ nominacijai „Už tikrumą“;

2009 m. – Lietuvos Respublikos D. Grybauskaitės Prezidentės medalis;

2010 m. – 10-ojo festivalio organizatorių „Akacijų alėja“ padėka „Už ištikimybę“;

2012 m. – Kauno r. savivaldybės trečio lygio garbės ženklas „Už etnokultūros puoselėjimą ir dainuojamosios poezijos populiarinimą“;

2013 m. – Kultūros ministerijos premija „Už tradicinės kultūros puoselėjimą ir skleidimą“;

2014 m. – Kauno r. savivaldybės mero Valerijaus Makūno padėka „Už festivalio „Akacijų alėja“ idėją“;

2017 m. – Kauno r. savivaldybės mero Valerijaus Makūno padėka „Už indėlį į Kauno kultūrą“;

2018 m. – ordino „Už nuopelnus Lietuvai“ medalis (pagal Lietuvos Valstybės ordinų kanclerio Giedriaus Krasausko 2018-02-13 d. dekretą Nr. 1K-1217);

2018 m. – LR Seimo įsteigtas Gabrielės Petkevičaitės-Bitės atminimo medalis „Tarnaukime Lietuvai“ „Už parlamentarizmo tradicijų puoselėjimą, pilietiškumo ir demokratijos skatinimą“;

2019-07-06 d. – folkloro klubo „Patrimpas“ Lieporių kalavijas „Už nuopelnus Lietuvai, tradicinės kultūros saugojimą“;

2021-02-16 d. – minint Nepriklausomybės atgavimo 30-metį, LR Seimo pirmininkės Viktorijos Čmilytės-Nielsen padėka „Už ilgametę veiklą etninės kultūros srityje, už indėlį saugant ir puoselėjant tarmes bei lietuvių folkloro tradicijas“. Kartu ir Rokiškio ,,Verslo klubo“ dovana – vardinis „Vytauto Didžiojo mirties 500 metų sukaktuvėms paminėti albumas, 1430-1930“.

2021-04-15 d. – sidabro ženklas „Už nuopelnus Rokiškio krašto kultūrai“.